[{"text_idx": "#000005", "text": "Mae\u2019n bleser gennyf gael eich croesawu i wefan Ysgol Llanfairpwll."}, {"text_idx": "#000006", "text": "Mae awyrgylch hapus a gweithgar yn yr ysgol lle mae pawb yn cael eu trin fel unigolion ac yn cael eu hadnabod a\u2019u gwerthfawrogi gan bawb arall yn yr ysgol."}, {"text_idx": "#000007", "text": "Mae amgylchfyd dymunol yr ysgol yn cynnig cyfleoedd lawer ar gyfer astudiaethau awyr agored sydd yn sicr o gyfoethogi profiadau cwricwlaidd y plant. Mae gwarchodfa natur ym mhen pellaf y cae ynghyd a\u0302 deg gwely ar gyfer plannu. Yn 2014 datblygodd yr ysgol ardal chwarae antur, llong chwarae ac ardal darllen story. Mae rhain oll yn cyfrannu tuag at ddatblygiad addysgiadol y plant. Heb amheuaeth mae\u2019r ffaith fod adeilad y Llanfairpwll Play and Learn Association wedi ei leoli yn yr ysgol wedi profi yn llwyddiant mawr gan sicrhau cysylltiadau agosach rhwng yr ysgol a\u2019r plant oed cyn-ysgol a\u2019r gymuned leol."}, {"text_idx": "#000009", "text": "Yn Ysgol Llanfairpwll rydym yn darparu amgylchfyd diogel, hapus a threfnus lle mae plant yn datblygu parch at eraill, agweddau cyfrifol, hunan ddisgyblaeth, arferion gwaith da, parch at eu hamgylchfyd a balchder yn eu gwaith a\u2019u llwyddiannau."}, {"text_idx": "#000010", "text": "Gofynnwn i chwi fel rhieni gefnogi\u2019r ysgol er mwyn datblygu\u2019r agweddau gan sicrhau bod eich plant yn cyrraedd yr ysgol ar amser, yn ymddwyn yn briodol bob amser, yn cael ei annog i barchu eiddo pobl eraill ac eiddo\u2019r ysgol, yr ysgol yn cael gwybodaeth ysgrifenedig/ffo\u0302n os yw eich plentyn yn absennol neu\u2019n hwyr."}, {"text_idx": "#000011", "text": "Mae\u2019n bwysig eich bod yn dangos diddordeb cyson yn yr hyn mae eich plentyn yn wneud yn yr ysgol. Bydd cyfle i chwi ddod i\u2019r ysgol i drafod datblygiad eich plentyn. Ein nod yw creu cymuned ofalgar a phwrpasol y gallwn oll fod yn falch ohoni."}, {"text_idx": "#000012", "text": "Yr wyf yn barod bob amser i dywys darpar rieni a\u2019u plant o amgylch yr ysgol. Ffoniwch neu galwch i mewn i drefnu ymweliad er mwyn cyfarfod y staff ac ymweld a\u0302\u2019r dosbarthiadau. Edrychwn ymlaen i\u2019ch cyfarfod."}, {"text_idx": "#000013", "text": "Yr ysgol ddyddiol gyntaf yn yr ardal hon oedd Ysgol Duges Kent. Fe godwyd yr ysgol eglwys hon ar lecyn ger Tyddyn Pwyth, rhyw hanner milltir y tu allan i\u2019r pentref. Fel mae enw\u2019r yn awgrymu, Duges Kent - mam y Frenhines Fictoria, a gyfrannodd y \u00a330 a oedd ei angen er mwyn sefydlu\u2019r lle. Codwyd yr ysgol gyda\u2019r bwriad o ddarparu addysg ar gyfer plant o blwyfi Llanfair Pwllgwyngyll, Llanedwen, Llanidan a Llanddaniel. Caewyd hi yn 1872. Ychydig o blant y fro mewn gwirionedd gafodd gyfle i fynychu Ysgol Duges Kent."}, {"text_idx": "#000014", "text": "Yn dilyn Deddf Addysg Forster yn 1870, fe benderfynodd y llywodraeth fod angen codi mwy o ysgolion er mwyn addysgu pob plentyn yn y wlad. Ond, fe achosodd hyn ffrae fawr yn Llanfair. Doedd Eglwyswyr a Chapelwyr y plwyf ddim yn gallu cytuno ar sut y dylid symud ymlaen, ac felly, fe adeiladwyd dwy ysgol newydd sbon."}, {"text_idx": "#000016", "text": "Erbyn y 1950au cynnar, roedd niferoedd y plant wedi gostwng yn arw yn y ddwy ysgol, ac felly, fe benderfynnodd y Cyngor Sir, fod un ysgol yn hen ddigon i anghenion pentref Llanfair. Ar ddiwedd 1953, fe ddaeth yr Ysgol Fyny i ddiwedd ei hoes, ac yn Ionawr 1954, am y tro cyntaf, fe addysgwyd holl blant y pentref o dan yr un to\u0302."}, {"text_idx": "#000019", "text": "Diolch am ymweld a\u0302 Ysgol Llanfairpwll"}]